b'\n_START_ARTICLE_\nLietus\n_START_PARAGRAPH_\nLietus \xe2\x80\x93 krituli\xc5\xb3 r\xc5\xab\xc5\xa1is, kai i\xc5\xa1 debes\xc5\xb3 \xc4\xaf \xc5\xbdem\xc4\x97s pavir\xc5\xa1i\xc5\xb3 krinta atskiri vandens la\xc5\xa1ai (paprastai 0,6\xe2\x80\x933 mm dyd\xc5\xbeio). Lietus, kurio la\xc5\xa1eliai ma\xc5\xbeesni nei 0,5 mm vadinamas dulksna._NEWLINE_Lietus yra labai svarbus hidrologiniame cikle, kurio metu dr\xc4\x97gm\xc4\x97 i\xc5\xa1 vandenyn\xc5\xb3 garuoja, formuojasi \xc4\xaf debesis ir krinta atgal \xc4\xaf \xc5\xbdem\xc4\x99, i\xc5\xa1 kur upeliais ir up\xc4\x97mis gr\xc4\xaf\xc5\xbeta \xc4\xaf vandenynus._NEWLINE_\xc4\xaevairiose kult\xc5\xabrose i\xc5\xa1rasti skirtingi b\xc5\xabdai apsisaugoti nuo lietaus, pavyzd\xc5\xbeiui, sk\xc4\x97tis, lietpaltis, lietvamzdis. Lietaus vanduo kartais surenkamas ir v\xc4\x97liau naudojamas.\n_START_SECTION_\nSusidarymas ir formos\n_START_PARAGRAPH_\nAuk\xc5\xa1tutiniuose troposferos sluoksniuose susidaro ledo kristalai, kurie tampa kondensacijos branduoliai ir pritraukia daugiau vandens. Pasiek\xc4\x99 tam tikr\xc4\x85 mas\xc4\x99 \xc5\xa1ie ledo kristalai krenta \xc5\xbeemyn, d\xc4\x97l trinties su oru i\xc5\xa1tirpsta ir tampa la\xc5\xa1o formos. Lietaus la\xc5\xa1\xc5\xb3 dydis skiriasi, vidutini\xc5\xa1kai la\xc5\xa1ai b\xc5\xabna 1-2 mm skersmens. Krintantys la\xc5\xa1ai da\xc5\xbenai vaizduojami a\xc5\xa1aros formos \xe2\x80\x93 u\xc5\xbeapvalinta apa\xc4\x8dia ir smailu vir\xc5\xa1um, nors krisdami la\xc5\xa1ai stengiasi i\xc5\xa1laikyti sferos form\xc4\x85, bet d\xc4\x97l didelio oro pasiprie\xc5\xa1inimo la\xc5\xa1o apa\xc4\x8dioje ir labai ma\xc5\xbeo la\xc5\xa1o vir\xc5\xa1uje, la\xc5\xa1o vir\xc5\xa1us yra i\xc5\xa1tempiamas._NEWLINE_Tam tikromis temperat\xc5\xabrin\xc4\x97mis ir dr\xc4\x97gnumo s\xc4\x85lygomis lietaus la\xc5\xa1ai gali i\xc5\xa1garuoti prie\xc5\xa1 pasiekdami \xc5\xbdem\xc4\x97s pavir\xc5\xa1i\xc5\xb3, o jei \xc5\xbeemutiniuose oro sluoksniuose yra ypa\xc4\x8d \xc5\xbeema temperat\xc5\xabra, lietaus la\xc5\xa1ai gali v\xc4\x97l su\xc5\xa1alti ir virsti kru\xc5\xa1a.\n_START_SECTION_\nPoveikis\n_START_PARAGRAPH_\nLietus valo or\xc4\x85. Lietaus la\xc5\xa1ai pritraukia ir sugeria ne tik dulkes, bet ir deguon\xc4\xaf, azot\xc4\x85, anglies r\xc5\xabg\xc5\xa1t\xc4\xaf, sieros r\xc5\xabg\xc5\xa1t\xc4\xaf. D\xc4\x97l atmosferos anglies dvideginio sug\xc4\x97rimo lietaus pH paprastai yra \xc5\xa1iek tiek \xc5\xbeemiau 6 . Lietus su pH \xc5\xbeemesniu nei 5,6 laikomas r\xc5\xabg\xc5\xa1\xc4\x8diu lietum.'